Sosiologen Per Otnes (1941–) har omtalt Oslo Sámiid Searvi som en «eliteorganisasjon» med «mange nordmenn og nær sakt av-samifiserte samer i viktige stillinger». Andre som var motstandere av samebevegelsen brukte det elitepregete tilsnittet som et argument mot å ta organisasjonen alvorlig. Sosialantropologen Vigdis Stordahl (1951–) har på sin side påpekt organisasjonens arbeid for å fremme anerkjennelse i det norske samfunnet. Blant annet dens arbeid for samenes rett til kulturell overlevelse og fremgang, samt motarbeidelse av samenes negative selvbilde.